《和袭美寒日书斋即事三首，每篇各用一韵》
唐代·陆龟蒙

不必探幽上郁冈，公斋吟啸亦何妨。唯求薏苡供僧食，

别著氍毹待客床。春近带烟分短蕙，晓来冲雪撼疏篁。

馀杭山酒犹封在，遥嘱高人未肯尝。

已上星津八月槎，文通犹自学丹砂。仙经写得空三洞，

隐士招来别九华。静对真图呼绿齿，偶开神室问黄芽。

方诸更是怜才子，锡赉于君合有差。

名价皆酬百万馀，尚怜方丈讲玄虚。西都宾问曾成赋，

东海人求近著书。茅洞烟霞侵寤寐，檀溪风月挂樵渔。

清朝还要廷臣在，两地宁容便结庐。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。